Manises celebra el ple infantil en la Setmana dels Drets de la Infància
22 de novembre de 2024

• Representants de cinqué de primària dels centres educatius es reuneixen al saló de plens de l’Ajuntament de Manises per a exposar, debatre i votar les seues mocions

Manises, 22 de novembre de 2024.- Manises ha celebrat el primer ple infantil de la segona legislatura delConsell Local d’Infància i Adolescència de Manises (CLIAM), en el qual alguns dels seus membres irepresentants de cinqué de primària dels centres educatius del municipi s’han reunit aquest divendres al saló de plens de l’Ajuntament de Manises, amb l’objectiu que els xiquets i xiquetes participen en un entorn simulat de l’administració local per a promocionar així l’aprenentatge crític i la comprensió del funcionament de les institucions democràtiques.

La regidora d’Educació i Infància, Carmen Moreno, ha manifestat que, "en el marc de la Setmana dels Drets de la Infància, aquest ple infantil ha suposat una oportunitat excel·lent per a donar a conéixer, d’una manera divertida i pràctica, el paper de l’administració més pròxima als més menuts, els quals han de tindre assegurats tots els seus drets i no sempre tenen accés a mostrar les seues opinions, necessitats i demandes".

L’alumnat assistent ha realitzat una sèrie de mocions, per àrees municipals, com si foren autèntics regidors i regidores. Aquests suggeriments per a millorar la localitat de l’Horta Sud han sigut lliurades a l’alcalde de Manises, Javier Mansilla, per part dels membres del CLIAM mateix, perquè les trasllade al ple municipal.

Les propostes, dins dels departaments de Cultura, Educació, Festes, Turisme i Medi Ambient, passen per la realització de més exposicions destinades a la infància i l’adolescència, el tall de carrers per a disposar de més espai per a jugar, més cinema infantil o més festes de la ceràmica, així com la creació de noves zones verdes.

A més, en aquesta jornada, que ha estat dinamitzada per professionals, s’ha explicat el paper de l’Ajuntament en la comunitat i s’ha apropat l’administració local a una mostra de la infància manisera.Aquests xiquets i xiquetes han tingut l’oportunitat d’exposar, debatre i votar les mocions, en un simulacre en què s’ha fomentat la participació activa i s’ha posat en relleu la paraula com a ferramenta per a aconseguir que es garantisquen els drets de la infància.